秦观
答朱广微
广微才华殆天付，十岁孤山有佳句。
又梦东林饮虎溪，叹息清风人不悟。
自尔所见无全牛，桐柏昆仑日倾注。
葱茏晓景破新花，蹭蹬老拳擒脱兔。
身勤事左竟何成，巧迫化工天所怒。
两鬓星星沧海头，强学禅那慰迟暮。
昨夜灯花吐金粟，晓烹鲤鱼得尺素。
笑我徜徉吴楚间，经卷酒卮随所遇。
人生迕意十八九，月得解颜能几度。
著书准易空自疲，服药求仙良亦误。
北风老矣无能为，行看黄鹂语飞絮。
安得从君醉百场，落笔珠玑不论数。